Olainē, 2020. gada 24. augustā

AS “Olainfarm” Revīzijas komitejas ziņojums dalībnieku sapulcei.

Akciju sabiedrības “Olainfarm” (turpmāk – AS “Olainfarm”) Revīzijas komiteja kopš iepriekšējās, 2019. gada 1.aprīļa ārkārtas akcionāru sapulces, ir strādājusi nemainīgā sastāvā. Revīzijas komiteja veikusi nepieciešamās darbības Latvijas Republikas normatīvajos aktos noteikto uzdevumu izpildei. Revīzijas komitejas sēdes ir notikušas regulāri. Izlases veidā, gan pēc Revīzijas komitejas iniciatīvas, gan padomes un valdes aicinājumiem tika izskatīti AS “Olainfarm” esošie kontroles mehānismi, veikti citi būtiski uzdevumi.

Revīzijas komitejas darbība atsevišķos gadījumos tika aizkavēta, savlaicīgi nesaņemot uzdevumu izpildei nepieciešamo informāciju, piemēram, Ukrainas pārstāvniecības gadījumā.

**Gada pārskata sastādīšana**

##### Revīzijas komiteja ir uzraudzījusi 2019. gada finanšu pārskata sagatavošanas procesu. Notikušas vairākas tikšanās ar 2019.gada pārskata revidentu - SIA “PricewaterhouseCoopers” (turpmāk - Revidenti). Gan Revīzijas komitejas ieskatā, ko apstiprinājuši arī Revidenti, AS “Olainfarm” un tās meitas sabiedrības ir sniegušas pilnīgu informāciju Revidentiem. Konstatēts, ka sakarā ar finanšu vadības izmaiņām, atsevišķi dokumenti tika iesniegti novēloti, kas gan nav aizkavējis gada pārskata revīzijas pabeigšanu iepriekš paredzētajā termiņā.

Arī šogad, atbilstoši Revidentu ziņojumā norādītajam, Revīzijas komiteja vērš uzmanību un aicina AS “Olainfarm” vadību arī turpmāk pievērst uzmanību ziņojumā norādītajiem būtiskajiem jautājumiem - nemateriālo vērtību, farmaceitisko licenču un telpu nomas līgumu vērtības novērtējumam, ieguldījumu meitas sabiedrībās un ieguldījumu atdevi mārketingā izvērtēšanai.

**Izmaiņas grāmatvedības uzskaitē**

AS “Olainfarm” ir mainījusi grāmatvedības uzskaites principus divās jomās. Kopš 2019. gada nemateriālie ieguldījumi esošo produktu reģistrācijā (failu atjaunošana, klīniskie pētījumi, reģistrācijas izmaksas) tiek uzskaitīti kā ilgtermiņa ieguldījumi, ar amortizācijas termiņu līdz 10 gadiem un iekļauti produktu pašizmaksas aprēķinā, kamēr iepriekš tie tika uzskaitīti kā izdevumi.

Ieviešot Starptautisko finanšu pārskatu standartu (SFPS) Nr. 16, mainīta nomas līgumu uzskaite, attiecībā uz telpu nomu un transporta operatīvā līzinga līgumiem.

**Revidenta neatkarība un revīzijas norise**

AS “Olainfarm” Revīzijas komiteja ir saņēmusi apliecinājumus par Revidentu un tās darbinieku neatkarību. Revidenta veiktā obligātā revīzija notika bez būtiskām nobīdēm plānotajā grafikā.

**Revidents 2020. gada pārskatam**

Atbilstoši Komisijas Deleģētās regulas (ES) 2018/815 (2018. gada 17. decembris), ar ko Eiropas Parlamenta un Padomes Direktīvu 2004/109/EK papildina attiecībā uz regulatīvajiem tehniskajiem standartiem par vienotā elektroniskās ziņošanas formāta specifikāciju noteikumiem, kopš 2020. gada vērtspapīru tirgos kotētājiem uzņēmumiem, papildu ierastajiem gada pārskatiem un vadības ziņojumiem, sākot ar 2021. gadu jāsāk veikt gada pārskatu publicēšanu elektroniskos formātos. Revidentam 2020. gada pārskata pārbaudē būs arī jāsniedz atzinums par šī elektroniskā formāta standarta atbilstošu izmantošanu AS “Olainfarm” 2020. gada pārskatā.

Revīzijas komiteja rekomendē AS “Olainfarm” vadībai uzsākt sagatavošanās darbus, lai praktiski ieviestu šo elektroniskā gada pārskata formātu un varētu sagatavot 2020. gada pārskatu arī regulas prasītajā formātā.

Revīzijas komiteja ierosina turpināt 2018. gadā ar SIA “PricewaterhouseCoopers”, atbilstoši AS “Olainfarm” akcionāru sapulces lēmumam uz trīs gadu termiņu noslēgto līgumu par revīzijas pakalpojumu sniegšanu AS “Olainfarm”.

**Iekšējo kontroļu sistēma**

2019.gada laikā tika pārveidota un paplašināta Iekšējā audita daļa. Ārpus iekšējā audita darbības, kuras profesionalitāte un kvalitāte ir būtiski uzlabojusies, Revīzijas komiteja 2019. gada laikā nav konstatējusi citas būtiskas izmaiņas AS “Olainfarm” iekšējās kontroles sistēmā.

Izvēloties virzienus padziļinātai pārbaudei, Revīzijas komiteja 2019. gadā veica AS “Olainfarm” pārrobežu mārketinga pārbaudi. Tika konstatētas iepriekšējās vadības pieļautas nepilnības mārketinga izdevumu uzskaitē un kontrolē, kā rezultātā tika atklāti gadījumi ar līdzekļu neracionālu izmantošanu ievērojamos apjomos.

Ir sagatavotas rekomendācijas par iekšējās kontroles sistēmas uzlabošanu mārketinga jomā, pārstāvniecību un atkarīgo (meitas) sabiedrību pārvaldībā. Ir sagatavotas rekomendācijas budžetēšanas procesa pilnveidei, lai tiktu atbilstoši uzskaitīti ieguldījumi dažādos produktos un mārketinga kanālos.

2019.gadā Revīzijas komiteja būtisku uzmanību pievērsa Sabiedrības ārvalstu meitas uzņēmumiem un pārstāvniecībām, kas nodrošina mārketinga pakalpojumus, tajā skaitā iepazīstoties ar to darbību klātienē. Tika konsatēta iepriekšējās vadības pieļauta vai izveidota sistēma, kurā nepastāvējā iekšējā kontrole pār mārketinga vadītājas darbu Sabiedrības ārvalstu pārstāvniecību darba vadībā un kontrolē. Daļā no Sabiedrībai būtiskajiem tirgiem – Ukrainā, Krievijā un daļēji Kazahstānā, arī nepastāvēja Sabiedrības kontrole pār ārpakalpojumu sniedzēja veikto mārketinga pasākumu norisi šajās valstīs.

Tika konstatēta vienotas administratīvas meitas sabiedrību un pārstāvniecību vadības sistēmas neesamība. Revīzijas komiteja ir ierosinājusi pilnveidot meitas sabiedrību pārvaldību, ieviešot efektīvu korporatīvo pārvaldību, tostarp vienotu politiku, un darbības standartus meitas sabiedrību un pārstāvniecību vadībai.

**Riski**

Revīzijas komiteja 2019. – 2020. gadā veica AS “Olainfarm” risku kartēšanu, lai noskaidrotu uzņēmuma darbībai būtiskākos riskus. No identificētajiem riskiem, Revīzijas komiteja, kā būtiskākos vidējā termiņa vai ilgtermiņa norāda šādus riskus:

* Regulatorās (reģistrācijas) prasības nākotnē;
* Produktu attīstība;
* Biznesa portfeļa pārvaldība, mārketings;
* Efektivitāte (salīdzinoši augstas izmaksas), izmaksu aprēķinu ziņošanas un kontroles sistēma;
* Iepriekš neidentificējams risks - 2019. gadā COVID-19 pandēmija;
* jauns 2019 gadā neidentificēts risks ir politiskais risks ārvalstīs (piemēram, Baltkrievijas politiskā situācija).

**Papildu 2019. gada un 2020. gada notikumi, kas ir ietekmējuši vai sagaidāms, ka ietekmēs uzņēmuma rādītājus 2020. gadā vai nākotnē**

2019. gada beigās notika papildu piegādes dažu mēnešu apgrozījuma apjomā Krievijas tirgum saistībā ar sagaidāmo regulatoro prasību maiņu 2020. gada sākumā. Tas ir palielinājis AS “Olainfarm” peļņu un debitoru apjomu 2019. gada pārskatā un sagaidāms, ka par atbilstošu apjomu samazināsies piegādes 2020. gadā.

Krievijas valūtas kursa svārstības ir radījušas papildu peļņu 2019. gadā un pastāv risks, ka šīs svārstības, it īpaši COVID-19 rezultātā, var radīt zaudējumus saistībā ar valūtas kursa svārstībām 2020. gadā.

2019. gadā, izbeidzot mārketinga līgumus ar mārketinga pakalpojuma sniedzēju Krievijā, Ukrainā un Kazahstānā un 2019. gada atlikušajā laikā šajos tirgos neveicot mārketinga pasākumus, 2019. gadā radās mārketinga izmaksas samazinājums, kas palielināja 2019. gada peļņu. 2020. gadā, atsākot mārketinga aktivitātes šajos tirgos, ir sagaidāmi ar mārketingu saistītie izdevumi. Mārketinga pārtraukuma un tā atjaunošanas rezultātā radušās apgrozījuma izmaiņas šajos tirgos vēl ir jāvērtē.

**COVID-19**

Revīzijas komitejas ieskatā AS “Olainfarm” pagaidām nav tieši cietis no ar pandēmiju saistītajiem riskiem, bet netieši šis risks ir jau radījis ar valūtas kursu svārstībām saistītus zaudējumus. COVID-19 pandēmija ir ietekmējusi vairāku meitas sabiedrību darbību, samazinot pieprasījumu pēc to produktiem un pakalpojumiem. Revīzijas komitejas ieskatā AS “Olainfarm” valde veic atbilstošas darbības, lai COVID-19 risku mazinātu un sagatavotos iespējamām sekām.

COVID-19 pandēmijas tiešā ietekme ir novērtēta kā salīdzinoši neliela attiecībā uz uzņēmuma ikdienas darbību, bet tā var būtiski ietekmēt pircēju un sadarbības partneru maksātspēju un valūtas kursus atsevišķos svarīgos tirgos, un ir jau radīusi ar valūtas kursu svārstībām saistītus zaudējumus.

AS “Olainfarm” vadība ir aktīvi rīkojusies, lai piemērotu uzņēmuma darbību pandēmijas apstākļiem un mazinātu COVID-19 izplatības risku uzņēmuma iekšienē. Ir sagatavoti rīcības plāni dažādām situācijām. Revīzijas komitejas ieskatā nav sagaidāms būtisks apgrozījuma kritums pandēmijas ietekmē.

**Baltkrievija**

Uz ziņojuma sagatavošanas brīdi nav skaidrs kā notikumu attīstība Baltkrievijā pēc prezidenta vēlēšanām ietekmēs AS “Olainfarm” darbību.

**Aktīvu pārvaldība**

Revīzijas komiteja ir konstatējusi, ka iepriekšējā AS “Olainfarm” vadība - valde, kas sastāvēja no Grigorjeva Oļega, Krūkles Ingas, Dubitskayas Veranikas, Raizberga Mihaila, Krušinska Vladimira, Tambaka Mārtiņa, Terentjeva Raimonda, nav sistēmātiski vērtējusi atdevi no ieguldījumiem aktīvos. Revīzijas komiteja ierosina turpināt izvērtēt ieguldījumu atdevi katrā no aktīviem.

Atkārtoti ierosinām izskatīt iespēju atsavināt AS “Olainfarm” pamatdarbībai neatbilstošu aktīvu – nekustamo īpašumu Taizemē, un izvērtēt iepriekšējās vadības – meitas uzņēmuma SIA “FIRST CLASS LOUNGE” valdes locekļu [Grahoļskas Svetlana](https://www.firmas.lv/persons/profile/graholska-svetlana/0e4ea7b1276615115a44a27689c4b174)s, Genādija Meļņa un Ingas Krūkles, kā aktīva turētāja - Taizemes karalistē reģistrētā SIA First Class Lounge meitas sabiedrības First Class Lounge Samui amatpersonu, un AS “Olainfarm” valdes - Grigorjeva Oļega, Krūkles Ingas, Dubitskayas Veranikas, Raizberga Mihaila, Krušinska Vladimira, Tambaka Mārtiņa, Terentjeva Raimonda atbildību, ja tās darbības rezultātā ir pasliktinājusies AS “Olainfarm” kontrole pār šo aktīvu, pieļauta kontroles zaudēšana SIA “FIRST CLASS LOUNGE” aktīviem, proti, ieguldījumu Taizemē, un būtiski samazinājušās izredzes atgūt šajā aktīvā ieguldītos līdzekļus, kā rezultātā AS “Olainfarm” valde bija spiesta pieņemt lēmumu norakstīt šo ieguldījumu zaudējumos.

**Vadības atalgojums**

AS “Olainfarm” padome ir apliecinājusi, ka valdes atalgojums atbilst padomes lēmumiem par valdes atalgojumu.

Revīzijas komitejas uzdevumā Iekšējais audits ir veicis AS “Olainfarm” padomes atalgojuma atbilstības akcionāru lēmumiem pārbaudi, un ir konstatējis, ka padomes atalgojums 2019. gada laikā ir atbildis akcionāru sapulču protokolos redzamajiem lēmumiem. Revīzijas Komitejas ieskatā varētu būt jāveic papildus pārbaudes par 2018 gada 4. septembra akcionāru sapulces lēmumu formulējumu.

Pārējo uzņēmuma vadošo amatpersonu atalgojumu nosaka uzņēmuma valde un tas nav ticis atsevišķi pārbaudīts.

**Darījumu pārbaude**

Veicot atsevišķu darījumu pārbaudi, tika konstatēts, valdes priekšsēdētāja Oļega Grigorjeva, kurš bija valdes priekšsēdētājs līdz līdz 2019.gada 5.aprīlim, organizēts un izpildīts aizdomīgs darījums ar naudas izkrāpšanas pazīmēm, piešķirot vairāk nekā 400 000 EUR lielu vienreizēju, ekonomiski nepamatotu parāda atlaidi vairumtirgotājam SIA “BRIZ” eksportā uz Baltkrieviju, ko veica tā laika valdes priekšsēdētājs Oļegs Grigorjevs, apejot uzņēmuma iekšējās kontroles un līgumu slēgšanas kārtību.

Revīzijas komiteja aicina AS “Olainfarm” valdi un akcionārus izvērtēt iepriekšējās valdes darbību, un nepieciešamības gadījumā celt prasību par nodarītiem zaudējumiem AS “Olainfarm”. Revīzijas komitejas vērtējumā, bijušais valdes priekšsēdētājs Oļegs Grigorjevs nav rīkojies kā krietns un rūpīgs saimnieks un no viņa ir pieprasāma atbildība.

2019. gada vasarā AS “Olainfarm” Ukrainas pārstāvniecība atteicās pakļauties Revīzijas komitejas prasībām veikt pārbaudes. Revīzijas komiteja aicina valdi un akcionārus veikt detalizētu mārketinga un komercdarījumu pārbaudi Ukrainā un, ja noskaidrojas pārkāpumi un tiek konstatēts, ka ir nodarīti zaudējumi, celt prasību par zaudējumu atlīdzināšanu no pārstāvniecības vadītājas Ludmilas Poļačenko un citām personām, tajā skaitā izvērtēt Sabiedrības iepriekšējās valdes - valdes priekšsēdētāja Grigorjeva Oļega, Krūkles Ingas, Dubitskayas Veranikas, Raizberga Mihaila, Krušinska Vladimira, Tambaka Mārtiņa, Terentjeva Raimonda (turpmāk - O. Grigorjeva vadītā valde) atbildību kontroles nenodrošināšanā, ja pārbaužu rezultātā atklājas, ka AS “Olainfarm” ir nodarīti zaudējumi.

**Iepriekšējās valdes un padomes pārkāpumi pret akcionāriem**

AS “Olainfarm” valde un padome 2019. gada sākumā ir veikusi būtisku akcionāru tiesību pārkāpumu, mēģinot patvaļīgi ierobežot akcionāru tiesības noturēt akcionāru sapulci. AS “Olainfarm” padome, kura darbojās līdz 2020 gada 1. aprīlim un kuras priekšsēdētājs bija Pāvels Rebenoks, bet locekļi Maligina Irina, Krieķis Mārtiņš, Sirlaka Daina (turpmāk - P. Rebenoka vadītā padome), pirms 2019. gada 1. aprīļa akcionāru sapulces publiski paziņoja, ka akcionāru sapulce tiek atcelta, un P. Rebenoks kā padomes priekšsēdētājs padomes vārdā deva norādījumus O. Grigorjeva vadītajai valdei pieņemt nelikumīgu lēmumu - atcelt akcionāru sapulci. Likums neparedz nedz valdei, nedz arī padomei tiesības atcelt jau izsludinātu akcionāru sapulci, tādējādi šāda rīcība ir vērtējama kā prettiesiska, kuras rezultātā var rasties citu AS “Olainfarm” akcionāru tiesību nepamatoti ierobežojumi. Revīzijas Komitejas ieskatā P. Rebenoka vadītās padomes locekļi zināja, ka akcionāru sapuce to atcels un šādi rīkojās savu personisko, nevis uzņēmumu interešu vadīti. Ņemot vērā, ka padomes priekšsēdētājs Pāvels Rebenoks pretlikumīgo, akcionāru tiesības būtiski aizskarošo lēmumu plaši propagandēja un aizstāvēja plašsaziņas līdzekļos, šādas rīcības rezultātā var tikt nelabvēlīgi ietekmēts AS “Olainfarm” tēls.

Padomes uzraudzītā valde 2019. gada 1. aprīlī izmantoja uzņēmuma līdzekļus, lai nelikumīgi kavētu akcionāru sapulces norisi, par uzņēmuma līdzekļiem tika nolīgta papildu apsardze, lai neielaistu akcionārus uzņēmuma teritorijā. Revīzijas komiteja aicina šos nepamatoti un nelikumīgiem mērķiem tērētos līdzekļus solidāri piedzīt no O. Grigorjeva vadītās valdes un P. Rebenoka vadītās padomes locekļiem. Tāpat Revīzijas komiteja aicina valdi izvērtēt vai kādi citi P. Rebenoka vadītās padomes organizēti un O. Grigorjeva vadītās valdes noslēgti līgumi, kā juridisko pakalpojumu līgumi vai sabiedrisko attiecību un tamlīdzīgi līgumi nav tikuši izmantoti pretlikumīgu, akcionāru tiesības ierobežojošu lēmumu sagatavošanai, izpildīšanai publiskai propagandēšanai vai citiem neleģitīmiem mērķiem un nepamatoti tērētos līdzekļus solidāri piedzīt no O. Grigorjeva vadītā valdes un P. Rebenoka vadītās padomes.

Pēc akcionāru leģitīmās 2019. gada 1. aprīļa sapulces norises, P. Rebenoka vadītā padome organizēja darbības, kuras Revīzijas komitejas ieskatā satur noziedzīga nodarījuma pazīmes, tostarp iespējamu krāpšanu un dokumentu viltošanu, kas izpaudās tādā veidā, ka AS “Olainfarm” valdes locekle Inga Krūkle 2019. gada aprīļa sākumā Latvijas Republikas Uzņēmumu reģistrā iesniedza viltotus 2019. gada 1. aprīļa akcionāru sapulces dokumentus, tostarp pieteikumu komercreģistra iestādei par padomes un valdes atsaukšanu un jaunas ievēlēšanu, kas pamatots ar neesošu akcionāru sapulces un padomes sēdes lēmumu.

Šie Pāvela Rebenoka un viņa vadītās padomes aktīvi atbalstītie un veicinātie un visticamāk arī organizētie Valdes pārkāpumi, mēģinot nelikumīgi atcelt akcionāru sapulci ir nodarījuši zaudējumus gan AS “Olainfarm”, gan AS “Olainfarm” akcionāriem, gan arī Latvijas valsts finanšu sistēmai un reputācijai kopumā.

Birža, reaģējot uz administrācijas mēģinājumu nelikumīgi ierobežot akcionāru tiesības, apturēja AS “Olainfarm” kotāciju biržā (no 30.03.2019. līdz 04.04.2019.). Tas radīja būtisku kaitējumu AS “Olainfarm” reputācijai un mazināja investoru uzticību AS “Olainfarm” un Latvijas finanšu sistēmai kopumā, jo AS “Olainfarm” ir viens no vadošajiem biržā kotētajiem uzņēmumiem Latvijā.

Revīzijas komitejas ieskatā cieta AS “Olainfarm” reputācija, kas būtiski apgrūtināja AS “Olainfarm” iespējas refinansēt aizdevumus, kuru termiņi sekoja visai drīz pēc 2019. gada 1. aprīļa. O. Grigorjeva vadītā valde un P. Rebenoka vadītā padome nebija rīkojusies kā krietns un rūpīgs saimnieks nodrošinot šo aizdevumu savlaicīgu refinansēšanu aizdevumu termiņiem beidzoties. Tāpat O. Grigorjeva vadītā valde un P. Rebenoka vadītā padome nebija gādājusi par to, lai uzņēmumam būtu pietiekamas finanšu rezerves vai citi sagatavoti risinājumi gadījumam, ja kāda no kreditējošām bankām izvēlētos nepagarināt aizdevuma līgumus. Tādejādi O. Grigorjeva vadītās valdes un P. Rebenoka vadītās padomes nelikumīgās darbības kopā ar valdes nesaimniecisku rīcību radīja AS “Olainfarm” maksātnespējas risku, kas varēja iestāties, ja bankas, redzot akciju kotēšanas pārtraukumu biržā, būtu atteikušās kreditēt AS “Olainfarm”. Šis reputācijas kaitējums radīja kredītu procentu sadārdzināšanos vairāku procentpunktu apmērā pie kreditēšanas līgumu noslēgšanas, un kopumā radīja ļoti negatīvas sekas AS “Olainfarm” akcionāriem un investoriem. Akciju kotēšanas pārtraukums saistīts ar AS “Olainfarm” akciju kursa biržā kritumu no 6,55 EUR pirms akciju kotēšanas pārtraukšanas (piektdiena, 2019. gada 29. marts) uz 5,9 EUR pēc akciju kotēšanas atjaunošanas (piektdiena, 2019. gada 12. aprīlis). Ja ļoti ticami pieņem, ka šis kritums saistīts ar akciju kotēšanas pārtraukumu, ko izsauca pārvaldes institūciju nelikumīgais lēmums atcelt akcionāru sapulci, tad šis notikums kopumā radīja akcionāriem 9 155 301 EUR (deviņi miljoni viens simts piecdesmit pieci tūkstoši trīs simti viens EUR) lielus zaudējumus, kas izpaudās kā akciju vērtības kritums (14 085 078 akcijas, katras vērtības kritums 0,65 EUR) O. Grigorjeva vadītās valdes un P. Rebenoka vadītās padomes nelikumīgo mēģinājumu nepieļaut akcionāru sapulces noturēšanu rezultātā. Revīzijas komiteja aicina akcionārus apsvērt iespēju šos zaudējumus piedzīt no tā laika O. Grigorjeva vadītās valdes un P. Rebenoka vadītās padomes.

Šis notikums ir radījis arī ilgtermiņa reputācijas kritumu, jo izsauca ārvalstu investoru šaubas par uzticamību AS “Olainfarm” un Latvijas akciju tirgum kopumā. Šāda darbība varēja un iespējams rezultējās ar atsevišķiem ārvalstu un pašmāju investoru pieņemtiem lēmumu atteikties no ieguldījumu izdarīšanas vai ieguldījumu paturēšanas AS “Olainfarm” un Latvijas akciju tirgū kopumā, jo AS “Olainfarm” ir viens no Latvijas akciju tirgus līderiem. Tas savukārt var izraisīt akciju kursa samazināšanos un rada ilgstošus zaudējumus akcionāriem.

Padome, kas bija līdz 2019. gada 1. aprīlim un kuras priekšsēdētājs bija Pāvels Rebenoks, bet locekļi [Maligina Irina](https://www.firmas.lv/persons/profile/maligina-irina/13d37882d2c48ecbbf7c5784472a85f8), [Krieķis Mārtiņš](https://www.firmas.lv/persons/profile/kriekis-martins/855552d2453480e134c30921edeff5bc), [Sirlaka Daina](https://www.firmas.lv/persons/profile/sirlaka-daina/b49668a2bcbbd12f4dc9dc9561a60475) (turpmāk tekstā P. Rebenoka vadītā padome) nav nodevusi uzņēmumam padomes sēžu protokolus un lēmumus, tie uzņēmumā nav pieejami. Revīzijas komitejas ieskatā ir pazīmes, kuras rada aizdomas, ka P. Rebenoka vadītā padome varētu būt devusi atsevišķus, ne visai likumīgus vai uzņēmuma interesēm atbilstošus norādījumus AS “Olainfarm” valdei Grigorjeva Oļega, Krūkles Ingas, Dubitskayas Veranikas, Raizberga Mihaila, Krušinska Vladimira, Tambaka Mārtiņa sastāvā, tādejādi pārkāpjot savu kompetenci. Revīzijas komiteja rosina veikt minētās P. Rebenoka vadītās padomes darbības pārbaudi un vai tās darbība kopumā nav nodarījusi zaudējumus sabiedrībai.

**Tālākās darbības plāni**

Revīzijas komiteja plāno turpināt darbu gada pārskatu sagatavošanas procesa uzraudzībā. Tāpat Revīzijas komiteja plāno turpināt uzņēmuma riska vadības kontroles uzraudzību. Kopā ar iekšējā audita struktūru veikt uzņēmuma iekšējo kontroļu uzraudzību.

Tiks turpināta sadarbības ar zvērinātu revidentu darbības uzraudzība, kā arī citām darbības, kas veicinās Revīzijas komitejas mērķu sasniegšanu.

AS “Olainfarm”

Revīzijas komiteja